google/wiki40b huggingface dataset:
Ars nova

Ars nova (latin: «ny kunst») er en epoke i fransk musikkhistorie på 1300-tallet. Musikkstilens tyngdepunkt lå i Paris. I denne fasen av senmiddelalderen oppsto en høyt utviklet, stort sett flerstemt musikk. Roman de Fauvel (1310) er det eldste kildeskriftet med ars nova-musikk, og Guillaume de Machauts død i 1377 markerer stilens avslutning.

Beskrivelse

Begrepet ars nova ble første gang benyttet av den franske musikkteoretikeren Philippe de Vitry i avhandlingen Ars nova (ca. 1320) hvor han beskrev grunnlaget for den nye stilen. En annen viktig framstilling er Notitia artis musicae av musikkteoretikeren Johannes de Muris, som ble forfattet kort tid før, og som forklarte den nye, forbedrede mensuralnotasjonen som utvidet mulighetene for notasjon av rytme (mensur = tidsverdi). På dette grunnlaget ble det – sammenlignet med ars antiqua-verkene – skapt harmonisk og rytmisk svært komplekse og differensierte verk, som gjennomgående var emosjonelt motivert og samtidig sterkt ekspressive. 
Ars nova møtte først heftig motstand fra forkjemperne for ars antiqua under ledelse av talsmannen Jacques de Liège. Da pave Johannes XXII i 1322 utstedte bullen Docta sanctorum patrum som forbød oppføring av den nye musikken i kirkene, fant ars nova-musikken tilhengere og hjelp til å utvikles ved adelige hoff, og i disse omgivelsene oppsto flere verdslige musikkformer. 
De vanligste ars nova-formene var motetteformen og ulike flerstemte sangformer som ballade, rondeau, virelai). En viktig ny komposisjonsteknikk var isorytmikk, og høydepunktet av utviklingen finner vi i de isorytmiske motettene.
Philippe de Vitry og Guillaume de Machaut (1300–1377) regnes som de fremste komponistene innen ars nova. 
Begrepet brukes iblant mer generelt om all europeisk polyfon musikk på 1300-tallet. Også begrepet «italiensk ars nova» brukes, og omfatter da komponister som Francesco Landini og hans samtidige landsmenn.

Musikken før og etter ars nova

Ars antiqua (gammel kunst) er ars novas forgjenger og motstykke, og betegner grovt sett musikken på 1200-tallet.
På slutten av 1300-tallet videreutviklet ars nova seg til sidegrenen ars subtilior som først i senere tid er blitt skilt ut og anerkjent som en egen stil. Ars subtilior besto av ars novas former, men med videreutviklet notasjon og rytme som ga svært komplekse strukturer. Ars subtilior markerer mellomaldermusikkens manieristiske avslutning.
Columbus (Georgia)

Columbus er en by i den amerikanske delstaten Georgia. Den har ca. 186 000 innbyggere, og rundt 44 % av dem er afroamerikanere. Av befolkningen lever ca. 16 % under fattigdomsgrensen. Byen ble grunnlagt i 1828.
Folketingsvalget 2015

Utskrivning av valg

Ifølge den danske grunnloven skal det holdes nytt valg innen fire år av det foregående, og nytt valg blir formelt skrevet ut av regjerende monark. I realiteten er det statsministerens som bestemmer når valget skal skrives ut.
Valget ble kunngjort av statsminister Helle Thorning-Schmidt på en pressekonferanse 27. mai 2015, som bestemte valgdagen 18. juni. Valgkampperioden ble på 23 dager, den lengste siden 1994, som også varte i 23 dager.
Hans Henrik Scheel

Karriere

Scheel er utdannet samfunnsøkonom (cand. oecon.) fra Universitetet i Oslo i 1985. Han var gjesteforsker ved Department of Economics, University of California, San Diego i 1992-1993. Fra 1993 til 2010 var han ekspedisjonssjef i Finansdepartementets Skatteøkonomiske avdeling. Før det har han blant annet arbeidet i Planleggingsavdelingen og Økonomiavdelingen i samme departement. Fra 2003 til juli 2004 var han konstituert departementsråd i Moderniseringsdepartementet og i perioden fra august 2006 til januar 2008 ansatt som ekspedisjonssjef for Innenriksavdelingen ved Statsministerens kontor. 
I statsråd 17. desember 2010 ble Scheel utnevnt som administrerende direktør i Statistisk sentralbyrå (SSB) for en periode på seks år. Scheel tiltrådte som SSB-direktør i februar 2011.
Han ble i statsråd 19. desember 2014 utnevnt til finansråd i Finansdepartementet.
I 2014 ledet han utvalget som la fram NOU 2014:13, Kapitalbeskatning i en internasjonal økonomi.
Scheel er bosatt på Bekkestua i Bærum og har fire barn.
Nova (Ohio)

Historie

Nova het opprinnelig Troy Center og ble grunnlagt med det siste navnet i 1851. Et postkontor kalt Nova har vært i drift siden 1851.
Det siste kjente levende epletreet plantet av Johnny Appleseed finnes i Nova. Treet gir syrlige grønne epler som bli brukt til ålage  eplemos, baking og produksjon av kraftig sider.
A26

A26 er en klasse av undervannsbåter utviklet av Saab Kockums, primært for Svenska marinen. Båtene er utstyrt med såkalt air-independent propulsion, et luftuavhengig fremdriftssystem.
I 2015 signerte Saab Kockums en kontrakt med Försvarets materielverk om bygging, testing og leveranse av to A26. Etter en såkalt «steel cut»-seremoni i september 2015 startet produksjonen i Karlskrona. Den første båten skal leveres i 2022.
Washim (distrikt)

Demografi

Ved folketellingen i 2011 var det 1 196 714 innbyggere i distriktet, mot 1 020 216 i 2001. Den urbane befolkningen utgjør 17,69 % av befolkningen.
Barn i alderen 0 til 6 år utgjorde 12,32 % i 2011 mot 15,73 % i 2001. Antallet jenter i den alderen per tusen gutter er 859 i 2011 mot 918 i 2001.
FC Halifax Town

Historie

Klubben ble stiftet i 2008 etter Halifax Town AFC ble oppløst på grunn av økonomiske problemer.  F.C. Halifax Town startet på nivå 8 i Northern Premier League Division One North sesongen 2008-09.  Klubben spilte sin første kamp mot Tamworth i en vennskapskamp 19. juli 2008 og tapte 0-2.  Deres første offisielle kamp var en seriekamp mot Bamber Brigde 16. august 2008 som de tapte 0-3.

De første sesongene

Den første sesongen endte laget på åttendeplass i ligaen, men vant ligaen neste sesong (2009-10) og rykket opp til Northern Premier League (nivå 7).  Neste sesong gikk like bra og de vant serien og rykket opp til Conference North (nivå 6).  2012-13 rykket de opp til Conference Premier etter å ha vunnet play-off finalen 1-0 over Brackley Town.  Påfølgende sesong kom de på femteplass og var kvalifisert til play-off, men tapte 1-2 over to kamper mot Cambridge United.
Duke of Edinburgh-klassen

Duke of Edinburgh-klassen

Under tiden fram mot utbruddet av den første verdenskrig var enhver slagskipsklasse bygd og tatt i tjeneste sammen med en krysserklasse av Royal Navy. Det var ikke uvanlig at begge klasser hadde felles trekk i deres design, og fra King Edward VII-klassen slagskip på åtte skip ble det benyttet det samme designet for utplassering av den sekundære bestykningen. Som på slagskipene ble samtidige sekundære skyts konsentrert i et senterbatteri midtskips med fem porter på hver skipsside. 
Den britiske panserkrysseren fram til 1904 hadde bare to 233,7 mm kanoner i hver kanontårn forut og akterover, men med Duke of Edinburgh-klassen ble bestykningen forstørret til seks skyts. Plasseringen av kanontårnene var heksagonalt, to forre sidetårner og to aktre sidetårner på værdekket i tillegg til forre og aktre kanontårner. Senterbatteriet var valgt som en løsning på vektproblemet med seks store kanontårner, men det skulle vise seg at portene lå under værdekket i et skip som lå lavere i vannet enn tidlige, og dermed kunne ikke kasemattskytset brukes i alt annet enn rolig sjøgang. 
Designet som fulgt til et skip med liten fribord skyldes ønsket om å ha størst mulig beskyttelse mot sprenggranater som detoneres på sårbare strukturer reist på skroget, dermed ble Duke of Edinburgh-klassen i likhet med alle nyere krigsskip rensket for tant og tjas utover det nødvendige. Forskipet fikk et reist dekk eller forkastell forut for hovedmasten så krysseren kunne opprettholde høy hastighet i høy sjø. Men værdekket midtskips lå så utsatt at det kunne bli vasket av bølger. Etter «Duke of Edinburgh» var sjøsatt i juni 1904, ble det oppdaget at det var for lite fribord for kasemattskytset blant annet, så det ble besluttet å foreta endringer på de fire neste skipene etter «Black Prince». 
Det nye designet produserte en egne klasse, Warrior-klassen som i motsetning til forgjengerne var bedre sjøfartøyer med sterkere bestykning som kunne benyttes i all slags sjøgang. I sammenligning med eldre pansrede kryssere hadde både Duke of Edinburgh-klassen og Warrior-klassen et panserbelte fra stevn til stevn og bedre beskyttelse fordelt på skroget.
Tjenestefolk

Tjenestefolk er personer som arbeider i sin oppdragsgivers husholdning. Tjenestefolk var særlig historisk ofte ansatt i større husholdninger og hjem for å oppvarte herskapet og utføre de fleste typer praktiske gjøremål som å lage mat, servere, gjøre rent, ta imot besøkende og vise dem til rette og lignende. I norske borgerlige husholdninger var det tidligere relativt vanlig å ha én til to tjenestefolk. De som tok disse stillingene, var som regel jenter fra landsbygden. Begrepet tjenestefolk kan omfatte både menn og kvinner. Ved gårder var det i tillegg en rekke andre typer tjenestefolk som hjalp til.
I store husholdninger, for eksempel hoff, kan det være et stort antall tjenestefolk som utfører forskjellige oppgaver, ofte organisert i et omstendelig hierarki. I endel tilfeller vil et medlem av tjenerskapet bære en eller annen form for uniform. Eksempler på spesialiserte funksjoner husholdsarbeidere kan ha, er butler, sjåfør, kokk, hushjelp og barnepike. 
På dansk er tjener også betegnelse på det samme som servitør eller kelner på norsk.
Søren Gyldendals Studierejselegat

Søren Gyldendals Studierejselegat er et dansk legat som ble innstiftet i 1992 i forbindelse med at det var 250 år siden Søren Gyldendal ble født. Stipendiet deles som regel ut hvert tredje år til illustratører, oversettere og forfattere. Det er på mellom 25 000 til 100 000 kroner til hver av mottakerne.
Edijana Dafe

Klubb

Dafe startet å spille håndball som 6-åring for den lokale klubben Wasaiterna, etter å ha fulgt etter sin søster Gloria på trening.
Etter syv sesonger i Kärra, signerte Dafe i 2011 for Sävehof hvor hun vant det svenske mesterskapet fire ganger på like mange sesonger.
I 2015 flyttet Dafe til Danmark og signerte en toårskontrakt for hovedstadsklubben København.

Landslag

Dafe ble tatt ut i bruttotroppen til det svenske kvinnelandslaget foran både Håndball-EM 2014, men var ikke blant de 16 utvalgte. Året etter var hun blant de 16 utvalgte til Håndball-VM 2015, men måtte melde avbud grunnet graviditet.

Personlig

Dafes foreldre er fra Nigeria og hun vokste opp i Angered, en forstad i Göteborg.
På gang 18

På gang 18 er en musikkassett med diverse artister, utgitt i 1985.
Vårtun Kristne Grunnskole

Organisering

Vårtun Kristne Oppvekstsenter (barnehage og grunnskole) eies av Elihu-menigheten i Levanger. Menigheten er en selvstendig frimenighet. Medlemmer til skolestyret utpekes av menighetens ledelse. Administrativ ledelse for skolen er rektor Harry Gilberg, mens barnehagestyrer er Olga Thodesen.
Oppvekstsenteret har blant annet fokus på vekst (V), kunnskap (K) og omsorg (O).
Sikkerhedsstyrelsen

Sikkerhedsstyrelsen er en dansk statlig myndighet som har ansvaret for sikkerheten omkring elektrisitet, gass, fyrverkeri og visse forbrukerprodukter. Videre har Sikkerhedsstyrelsen det overordnede ansvar for metrologi og akkreditering og er tillagt rollen som Danmarks edelmetallguardein.
Sikkerhedsstyrelsen ble opprettet 1. januar 2004 gjennom en sammenslåing av Elektricitetsrådet og Danmarks Gasmateriel Prøvning. Den er underlagt Erhvervs- og Vækstministeriet.
HR Norge

HR Norge er en ideell medlemsorganisasjon for virksomheter og alle som jobber med human resources og personalledelse. HR Norge ble etablert som Senter for Personal- og Organisasjonsutvikling (SPO) i 1958. De omtaler seg som Norges største HR- og ledelsesfaglige nettverk. Organisasjonen har mer enn 3000 medlemmer; virksomheter og enkeltpersoner fra både privat og offentlig sektor.

Historie

HR Norges går tilbake til 1958. Dagens HR Norge er en sammenslåing av SPO, Senter for Personal- og Organisasjonsutvikling, etablert i 1958 og NIPA, Norsk Institutt for Personaladministrasjon og senere, Norsk Institutt for Personalutvikling og –administrasjon etablert i 1967. Sammenslåingen fant sted i 2002.
SPO kom til etter en studiesirkel på en 6 til 8 ildsjeler som arbeidet aktivt med profesjonalisering av opplæringsfunksjonen i virksomheter. SPO ble etablert for å gi bedre opplæring av ledere og personalmedarbeidere, for at de skulle stå bedre rustet for opplæring og kompetanseutvikling av ansatte i organisasjoner. 1950-tallet var preget av en utstrakt bruk av konsulenter som innførte opplæringsprogrammer som virksomhetene selv ikke hadde kompetanse til å følge opp. Medlemmene i SPO besto av personer som arbeidet med personal- og organisasjonsutvikling.
I 1967 blir NIPA, dannet. En gruppe personalsjefer etablerte NIPA i 1967 med det formål å profesjonalisere personalfunksjonen i norske virksomheter. 100 bedrifter og en rekke fagpersoner knyttet seg til instituttet. De arbeidet etter prinsippet profit by putting people first, som en motvekt til det økonomiske prinsippet profit by putting money first. 
Først på slutten av 1990-tallet blir begrepet HR, Human Resources (Menneskelige ressurser) tatt inn i brosjyrematerialet til SPO, og etablert i norsk organisasjonsutvikling.

Dagens HR Norge

HR Norge regnes for å være Europas tredje største HR-organisasjon. De er medlem av European Association for People Management, og samhandler tett med tilsvarende foreninger i de andre nordiske landene.
Hovedkontoret med 18 ansatte er i Oslo. I tillegg ble det 2016 etablert en regionalavdeling - HR Norge Vest - i Bergen, Ut over dette har HR Norge tett samarbeid med regionale, norske personalforeninger. 
HR Norge står bak årlige konferanser som HR Forum (tidligere PersonalForum) og Personalkonferansen for offentlig sektor, og deler hvert år ut tre priser: HR Norges Kompetansepris, HR Norges Lederpris og HR Norges Ærespris..
HR Norge tilbyr gjennom HR-akademiet utdanning med studiepoeng i samarbeid Høgskolen i Sør-øst Norge og har i tillegg betydelig kompetanseutvikling gjennom blant annet kurs, nettverk og møter. I tillegg driver organisasjonen med rådgivning og leverer noen av de ledende HR undersøkelsene i Norge - gjennom partnerskap med blant annet EY, Korn Ferry, RBL-group og Ennova -  og på egen kjøl. Gjennom nettstedet www.hrnorge.no , nyhetsbrev og sosiale medier kommer HR Norge er HR Norge i kontakt med 15000 enkeltpersoner innenfor ledelse og HR hver uke. 
Daglig leder er Even Bolstad. Styreleder fra 2014 er Tove Selnes, HR-direktør i Storebrand ASA. HR Norge har en ideell formålsparagraf.
Gamle Vesterbroa

Gamle Vesterbroa, også kalt Vesterveibroa, ligger i Kristiansand kommune i Vest-Agder. Broa ble bygget i
1938, og den befinner seg nedenfor den nye Vesterbrua. Broa sto ferdig i 1947 i følge Statens vegvesens broregister Brutus.
Crucible Theatre

Crucible Theatre er et teater lokalisert i sentrum av Sheffield i England med 980 sitteplasser.
På tomten hvor teateret står i dag var det tidligere et hotell hvor fotballklubbene Sheffield United FC, Sheffield F.C. og Sheffield Wednesday FC alle ble grunnlagt.
I tillegg til å være et teater er Crucible kjent på grunn av at verdensmesterskapet i snooker har vært arrangert i teateret hvert år siden 1977. Det har også blitt arrangert andre innendørssporter her, blant annet squash og bordtennis.
Poble Espanyol

Poble Espanyol (den Spanske Landsbyen) er et utendørsmuseum på Montjuïc i Barcelona, Catalonia, Spania. Den ble bygget i 1929 med tanke på verdensutstillinga som skulle holdes i byen dette året. Ideen til Poble Espanyol hadde den katalanske arkitekten Josep Puig i Cadafalch. Den er en landsby sammensatt av alle hovedtrekkene til landsbyene på Den iberiske halvøy.
Dani Rodrik

Bakgrunn

Rodrik har bakgrunn fra en sefardisk jødisk familie, og var sønn av en penne-fabrikant.
Etter å ha avlagt avgangseksamen fra den private Robert College i Istanbul, begynte han studier ved Harvard i 1975, som den eneste i sin familie som fikk anledning til å studere i utlandet. Her tok han en bachelor-grad med meget god karakter (Summa cum laude), og tok deretter en Ph.D. i økonomi med en avhandling med tittelen Studies on the Welfare Theory of Trade and Exchange-rate Policy og en MPA fra Princeton University.
Han har siden 2009 skrevet i den tyrkiske dagsavisen Radikal.
Han er gift med datteren av den pensjonerte generalen Çetin Doğan som ble dømt til livsvarig fengsel, senere redusert til 20 år, for sin deltakelse i det planlaget kuppforsøket Operasjon slegge (tyrkisk: Balyoz Harekâtı) mens han var sjef for generalstaben i 2003.

Arbeid

Rodrik er tilknyttet National Bureau of Economic Research, Centre for Economic Policy Research (i London), Center for Global Development, Peterson Institute for International Economics og Council on Foreign Relations. Han er medredaktør for Review of Economics and Statistics. Han har mottatt støtte fra Carnegie Corporation, Ford Foundation og Rockefeller Foundation. Han er blant annet tildelt Leontief-prisen for Advancing the Frontiers of Economic Thought i 2002 fra Global Development and Environment Institute.
Skyting under Panamerikanske leker 1955

Skyting under Panamerikanske leker 1955. Skyting var med som en av nitten sporter i de andre Panamerikanske leker 1955 som ble arrangert i Mexico by i Mexico fra 12. til 26. mars. Det var sytten øvelser, ni individuelle og åtte lagkonkurranser. USA ble beste nasjon med elleve gullmedaljer foran Argentina med tre.
Vestfjorden (Nordkapp)

Vestfjorden er en fjord på Magerøya i Nordkapp kommune i Finnmark. Fjorden ligger like øst for selve Nordkapp og strekker seg 6,5 kilometer sørvestover til enden av den lille Mefjorden.
Fjorden har innløp mellom Nordkapp i vest og Store Stikka i øst. Det kjente landemerket Hornet ligger på vestsiden av fjorden. I den ytterste delen av fjorden er det bare holmene Store og Litle Stikka som markerer den østlige grensen, men lenger inne går fjorden inn på vestsiden av Børneset. På østsiden av Børneset går Risfjorden inn til Skarsvåg. Innerst i Vestfjorden deler Støvelneset fjorden i to. Vestfjorden fortsetter på vestsiden til enden, mens Mefjorden går på østsiden av neset. Ved Mefjorden ligger også landemerket Kirkeporten.
Innerst i Mefjorden ligger det et hus, men ellers er det ingen bygninger ved fjorden.
Mattbiller

Utseende

Små til store (1 – 45 mm) biller av sterkt variende utseende. Utseendemessig kan de grovt deles inn i tre grupper som tilsvarer de tidligere brukte familiene Zopheridae, Colydiidae og Monommatidae. Zopheridae i gammel forstand (etter nyere inndeling Zopherinae bortsett fra Monommatini) er store (15 – 45 mm) biller med meget tykt skall. De blir kalt "ironclad beetles" i USA. Hodet er kort og bredt med små fasettøyne, antennene er perlekjedeformede, 11-leddete, forholdsvis tykke uten tydelig kølle. Brystskjoldet (pronotum) er mer eller mindre hjerteformet, bredest foran midten og høyt hvelvet. Sidekantene er ofte tannede, og det kan ha groper eller lengdefurer. Dekkvingene er hvelvede, tykke og harde, ofte med opphøyde områder, buler, lister eller lengdefurer. Oversiden er som oftest matt, ofte med fine, korte hår eller kraftig mikroskulptur. Beina er kraftige, særlig er føttene påfallende tykke. Fram- og mellomføttene har fem ledd, bakføttene fire. Mattbiller (Colydiinae), som før ble regnet som familien Colydiidae, er små til middelsstore (1 – 18 mm), mer eller mindre parallellsidige, avlange biller. Hodet er mer eller mindre firkantet med små fasettøyne. Antennene er 10-11 leddete, ganbske korte, vanligvis med en tydelig, 1-3 leddet kølle. Noen ganger er de fleste antenneleddene sterkt fortykket. Brystskjoldet (pronotum) er omtrent firkantet sett ovenfra, ofte lengre enn bredt, fint punktert, gjerne med en lengdefure på hver side. Dekkvingene er avlange og parallellsidige, gjerne med dypt nedskårne punktrader slik at områdene mellom den står opp som lister. Beina er nokså korte, og alle føttene fire-leddete. Den tidligere familien Monommatidae (i dag: Monommatini) er middelsstore (3 – 8 mm), ovale, blanke og svarte biller, hvelvede på oversiden og flate på undersiden.  Antennene har en svak, tre-leddet kølle, brystskjoldet er mye bredere enn langt, omtrent halvsirkelformet sett ovenfra. Dekkvingene har tydelige, fine, ikke nedskårne punktrekker.
Mattbillenes larver ligner larvene til trebukker (Cerambycidae). De er avlange og tynnhudete med kraftige kjever men reduserte bein.

Levevis

Noen arter av Colydiinae er rovdyr, ellers er de fleste medlemmene i denne familien soppetere både som larver og voksne. De er oftest å finne under løs bark på døde stokker. Larvene borer tunneler i råtten død ved og spiser soppene som vokser på den. For de store, tropiske artene i underfamilien Zopherinae kan larveutviklingen ta flere år, og de voksne billene kan også leve i mange år, noe som er ganske uvanlig mellom insekter. Da de er knyttet til død ved er mange av mattbillene truet av moderne skogbruk som gjerne fjerner all slik ved fra skogen.

Levende smykker

De store, svært robuste og seiglivede artene i gruppen Zopherinae blir noen ganger dekorert med perler og små edelstener, festet med en liten lenke og brukt som "levende smykker" i Mexico.
Grünfeld (sjakkåpning)

Prinsipper og varianter

Åpningen er regnet som «hypermoderne» fordi svart tillater hvit å bygge opp et stort sentrum av bønder tidlig i spillet for så å satse på å bryte den ned. Dette illustreres klarest i avbyttevarianten 4.cxd5 Sxd5 5.e4 Sxc3 6.bxc3. Svart vil nå spille på å angripe i sentrum med trekk som ...Lg7 og ...c5, og ofte ...Sc6 og ...Da5. Hvit forsøker å bruke terrengfordelen til å sette i gang et angrep mot den svarte kongen. Den klassiske, mest solide varianten for hvit er å sette en løper på c4 og springer på e2. Senere har også springerutvikling til f3 vært regnet som fullt likeverdig til tross for at ...Lg4 binder springeren. En annen nyere plan involverer Le3, Dd2 og Tc1 eller Td1 for å forsterke det hvite sentrum, få det hvite tårn vekk fra a1-h8 diagonalen og forberede et d4-d5 fremstøt. Dette blir best taklet med ...Da5 og ...cxd4 for svart. Han håper da å komme inn i et sluttspill der han har mer aktive brikker, og kan bryte ned sentrum med ...f5 senere.
Et poulært system som spilles omtrent like ofte som avbyttevarianten er det russiske system med utviklingen Sf3 og Db3. Hvit har ikke et like stort sentrum som i avbyttevarianten men har en sunn utvikling. Andre systemer har en hvit løperutvikling til g2, som blant annet Karpov har spilt en del. Varianter der hvit spiller g3 og venter med Sc3, f.eks 1.d4 Sf6 2.c4 g6 3.g3 d5 kalles «Neo-Grünfeld».
Våkn opp

Våkn opp er en musikk-EP med Brutal Kuk, utgitt i 2008.
Fiolett båndmåler

Utseende

En liten til middelsstor (vingespenn 19 – 26 mm), slank, lysgrå måler. Forvingen er rødlig eller fiolettaktig brun ved roten og har også et bredt, smalt svartkantet tverrbånd av samme farge midt i vingen. Dette båndet er bredest ved vingens fremkant og midten av ytterkanten er rundt utbuktet (ikke tannet). Vingens ytterkant er gråaktig. Bakvingen er silkeaktig hvit. Larven er naken bortsett frå noen korte børster, lysbrun på ryggen med en bred, mørkebrun sidestripe og hvitgul buk.

Levevis

Fiolett båndmåler finnes på lyngheier og andre åpne områder. Larvene lever på marikåpe (Alchemilla spp.), trolig også på andre lave urter. De voksne målerne flyr om natten i juni – august og kommer gjerne til lys.

Utbredelse

Arten er holarktisk, det vil si at den forekommer både i Palearktis og Nord-Amerika. Den finnes over det meste av disse områdene men synes å mangle i deler av Sørvest-Europa og de sentrale delene av USA. I Norge er den funnet over hele landet, og er ofte ganske vanlig.
Adiscus

Utseende

Adiscus er små (2-5 millimeter), brede, blanke bladbiller, brunrøde til svarte. De er korte og brede. Antennene er ganske tynne og middels lange. Pronotum er avrundet. Hodet er ikke synlig ovenfra. Dekkvingene har fine punktrader.

Levevis

Både larvene og de voksne (imago) billene lever av å spise blad på næringsplanten og er særlig aktive i varme og solskinn.

Utbredelse

Slekten er utbredt i varme områder av Asia.
Lundkarse

Etymologi

Artsnavnet impatiens kan bety skjør eller utålmodig. Skjør kan passe med at bladene er tynne og lett blir skadet. Utålmodig kan passe med at frøene blir skutt ut fra frukten ved at sidene på skulpen raskt krøller seg opp.